FÆLLES HOLDNING (EF) Nr. 8/97 fastlagt af Rådet den 16. december 1996 med henblik på vedtagelse af Europa-Parlamentets og Rådets direktiv 97/. . ./EF om ændring af Rådets direktiv 93/6/EØF om kravene til investeringsselskabers og kreditinstitutters kapitalgrundlag og af Rådets direktiv 93/22/EØF om investeringsservice i forbindelse med værdipapirer (97/C 69/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, stk. 2, første og tredje punktum,

under henvisning til forslag fra Kommissionen (1),

i henhold til fremgangsmåden i traktatens artikel 189 B (2), og

ud fra følgende betragtninger:

Det er nødvendigt at vedtage gennemførelsesforanstaltninger for anvendelsen af direktiver om værdipapirer, værdipapirmarkeder og værdipapirmæglere, navnlig når henses til behovet for at tilpasse direktiverne til udviklingen inden for finanssektoren;

ifølge artikel 10 i direktiv 93/6/EØF (3) og artikel 29 i direktiv 93/22/EØF (4) forbeholdt Rådet sig selv beføjelserne til at træffe gennemførelsesforanstaltninger indtil vedtagelsen af en retsakt om overdragelse af disse beføjelser til Kommissionen;

i overensstemmelse med traktatens artikel 145, tredje led, skal Rådet tildele Kommissionen beføjelser til at gennemføre de af Rådet udfærdigede forskrifter;

under andenbehandlingen af forslagene til nævnte direktiver opfordrede Europa-Parlamentet til, at disse beføjelser blev overdraget til Kommissionen;

til dette formål er det nødvendigt at nedsætte et værdipapirudvalg, der kan bistå Kommissionen på disse områder; udvalget bør tillige have en rådgivende rolle med hensyn både til anvendelsen af tidligere vedtagne direktiver og udarbejdelsen af nye forslag på området;

det er hensigtsmæssig, at gennemførelsesforanstaltninger træffes efter proceduren i artikel 2, procedure III, variant b), i Rådets afgørelse 87/373/EØF af 13. juli 1987 om fastsættelse af de nærmere vilkår for udøvelsen af de gennemførelsesbestemmelser, der tillægges Kommissionen (5);

direktiv 93/6/EØF og direktiv 93/22/EØF bør derfor ændres, således at ovennævnte artikel 10 og 29 erstattes med nye artikler om nedsættelse af et værdipapirudvalg, og at Kommissionen, bistået af dette udvalg, får overdraget ansvaret for tilpasningen af nævnte direktiver til den tekniske udvikling;

nedsættelsen af Værdipapirudvalget nødvendiggør en række andre ændringer af visse bestemmelser i direktiv 93/6/EØF og 93/22/EØF, der blev indført i afventning af nedsættelsen af nævnte udvalg;

behandlingen af sager vedrørende værdipapirer, værdipapirmarkeder og værdipapirmæglere gør det ønskeligt, at der udveksles synspunkter mellem de kompetente myndigheder og Kommissionen; denne opgave bør også overlades til Værdipapirudvalget;

nogle af de spørgsmål, der er forelagt Værdipapirudvalget, vedrører selskaber eller sektorer af interesse for andre udvalg og komitéer, som Rådet har nedsat, især Det Rådgivende Udvalg for Banklovgivning nedsat ved direktiv 77/780/EØF (6), og Forsikringskomitéen nedsat ved direktiv 91/675/EØF (7), ligesom det modsatte kan være tilfældet; i sådanne tilfælde bør Værdipapirudvalget og disse andre udvalg og komitéer arbejde nært sammen -

UDSTEDT FØLGENDE DIREKTIV:

Artikel 1

Direktiv 93/6/EØF ændres således:

1) I artikel 2, nr. 12, femte afsnit, udgår ordene »Rådet og«, og i slutningen af nævnte afsnit tilføjes: »og Kommissionen underretter det i artikel 10a nævnte værdipapirudvalg herom.«

2) I artikel 7, stk. 3, syvende led, ændres »Rådet og Kommissionen« til »Værdipapirudvalget«.

3) I artikel 7, stk. 9, tredje punktum, ændres »Rådet« til »Værdipapirudvalget«.

4) I bilag III, punkt 9, udgår ordene »Rådet og«, og i slutningen af nævnte punkt tilføjes: »og Kommissionen underretter Værdipapirudvalget herom.«

5) I bilag VI, punkt 9, udgår ordene »som de giver Rådet og Kommissionen meddelelse om«, og efter ordene »De kompetente myndigheder indfører procedurer« indføjes følgende ord: »som de giver Kommissionen meddelelse om, idet Kommissionen derefter underretter Værdipapirudvalget«.

6) Artikel 10 erstattes af følgende tre artikler:

»Artikel 10

Tekniske tilpasninger af dette direktiv på nedenstående områder vedtages efter proceduren i artikel 10a:

- tydeliggørelse af definitionerne i artikel 2 for at sikre ensartet gennemførelse af direktivet i hele Fællesskabet

- tydeliggørelse af definitionerne i artikel 2 for at tage hensyn til udviklingen på de finansielle markeder

- ændring af størrelsen af den startkapital, der foreskrives i artikel 3, og beløbene i artikel 4, stk. 6, for at tage hensyn til den økonomiske og monetære udvikling

- samordning af terminologien og affattelsen af definitioner med senere retsakter om institutter og dertil knyttede emner.

Artikel 10a

1. Kommissionen bistås af et værdipapirudvalg, i denne artikel benævnt »udvalget«, der består af repræsentanter for medlemsstaterne, og som har Kommissionens repræsentant som formand.

2. Udvalget fastsætter selv sin forretningsorden.

3. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tildeles de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet, efter udløbet af en frist på tre måneder regnet fra forslagets forelæggelse for Rådet, ikke truffet nogen afgørelse, vedtages de foreslåede foranstaltninger af Kommissionen, medmindre Rådet med simpelt flertal har udtalt sig mod de nævnte foranstaltninger.

Artikel 10b

1. Værdipapirudvalget skal, efter anmodning fra formanden eller et af sine medlemmer, behandle ethvert spørgsmål vedrørende anvendelsen af Fællesskabets bestemmelser om værdipapirer, værdipapirmarkeder og værdipapirmæglere.

Kommissionen kan også høre udvalget om nye forslag om yderligere samordning vedrørende værdipapirer, værdipapirmarkeder og værdipapirmæglere, som den har til hensigt at forelægge Rådet.

2. Udvalget behandler ikke specifikke problemer vedrørende enkeltsager.«

Artikel 2

Direktiv 93/22/EØF ændres således:

1) Artikel 7, stk. 1, affattes således:

»1. Medlemsstaternes kompetente myndigheder underretter Kommissionen om:

a) enhver meddelelse af tilladelse til et direkte eller indirekte datterselskab, hvis moderselskab eller moderselskaber henhører under et tredjelands ret. Kommissionen underretter det ved artikel 10a i direktiv 93/6/EØF (*) nedsatte værdipapirudvalg herom

b) et sådant selskabs erhvervelse af kapitalandele i et investeringsselskab i Fællesskabet, som bevirker, at dette investeringsselskab bliver dets datterselskab. Kommissionen underretter Værdipapirudvalget herom.

Når der er meddelt tilladelse til et direkte eller indirekte datterselskab af et eller flere moderselskaber, som henhører under et tredjelands ret, skal koncernens opbygning angives i den anmeldelse, de kompetente myndigheder indgiver til Kommissionen.

(*) EFT nr. L 141 af 11. 6. 1993, s. 1. Direktivet er ændret ved Europa-Parlamentets og Rådets direktiv 97/ /EF (EFT nr. L . . . af . . ., s. .).«

2) Artikel 29 erstattes af følgende tre artikler:

»Artikel 29

Tekniske tilpasninger af dette direktiv på nedenstående områder vedtages efter proceduren i artikel 29a:

- udvidelse af indholdet af listen i bilagets afsnit C

- tilpasning af terminologien i bilagets lister for at tage hensyn til udviklingen på de finansielle markeder

- de områder, på hvilke de kompetente myndigheder skal udveksle oplysninger, jf. artikel 23

- præcisering af definitionerne for at sikre en ensartet iværksættelse af direktivet i Fællesskabet

- præcisering af definitionerne for at tage hensyn til udviklingen på de finansielle markeder ved anvendelse af direktivet

- samordning af terminologien og definitionernes affattelse med senere foranstaltninger vedrørende investeringsselskaber og dermed beslægtede områder

- de øvrige opgaver, der er omhandlet i artikel 7, stk. 5.

Artikel 29a

1. Kommissionen bistås af Værdipapirudvalget, som er nedsat ved artikel 10a i direktiv 93/6/EØF, i nærværende artikel benævnt »udvalget«.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tildeles de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet, efter udløbet af en frist på tre måneder regnet fra forslagets forelæggelse for Rådet, ikke truffet nogen afgørelse, vedtages de foreslåede foranstaltninger af Kommissionen, medmindre Rådet med simpelt flertal har udtalt sig mod de nævnte foranstaltninger.

Artikel 29b

1. Værdipapirudvalget skal, efter anmodning fra formanden eller et af sine medlemmer, behandle ethvert spørgsmål vedrørende anvendelsen af Fællesskabets bestemmelser om værdipapirer, værdipapirmarkeder og værdipapirmæglere.

Kommissionen kan også høre udvalget om nye forslag om yderligere samordning vedrørende værdipapirer, værdipapirmarkeder og værdipapirmæglere, som den har til hensigt at forelægge Rådet.

2. Udvalget behandler ikke specifikke problemer vedrørende enkeltsager.«

Artikel 3

Dette direktiv træder i kraft tre måneder efter dets offentliggørelse i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i . . ., den . . .

På Europa-Parlamentets vegne

Formand

På Rådets vegne

Formand

(1) EFT nr. C 253 af 29. 9. 1995, s. 19.

(2) Europa-Parlamentets udtalelse af 9. maj 1996 (EFT nr. C 152 af 27. 5. 1996, s. 19), Rådets fælles holdning af 16. december 1996 og Europa-Parlamentets afgørelse af . . . (endnu ikke offentliggjort i Tidende).

(3) EFT nr. L 141 af 11. 6. 1993, s. 1.

(4) EFT nr. L 141 af 11. 6. 1993, s. 27. Direktivet er ændret ved direktiv 95/26/EF (EFT nr. L 168 af 18. 7. 1995, s. 7).

(5) EFT nr. L 197 af 18. 7. 1987, s. 33.

(6) EFT nr. L 322 af 17. 12. 1977, s. 30. Direktivet er senest ændret ved direktiv 95/26/EF (EFT nr. L 168 af 18. 7. 1995, s. 7).

(7) EFT nr. L 374 af 31. 12. 1991, s. 32.

RÅDETS BEGRUNDELSE

I. INDLEDNING

1. Kommissionen forelagde den 17. juli 1995 Rådet et forslag til direktiv om ændring af Rådets direktiv 93/6/EØF af 15. marts 1993 om kravene til investeringsselskabers og kreditinstitutters kapitalgrundlag og af Rådets direktiv 93/22/EØF af 10. maj 1993 om investeringsservice i forbindelse med værdipapirer, baseret på EF-traktatens artikel 57, stk. 2.

Europa-Parlamentet afgav udtalelse den 9. maj 1996.

På baggrund af denne udtalelse forelagde Kommissionen den 20. juni 1996 et ændret forslag.

2. Den 16. december 1996 fastlagde Rådet sin fælles holdning i henhold til traktatens artikel 189 B.

II. FORMÅL

Det er sigtet med forslaget at nedsætte et værdipapirudvalg og at overdrage Kommissionen, bistået af dette udvalg, de gennemførelsesbeføjelser, der er omhandlet i artikel 10 i direktiv 93/6/EØF og artikel 29 i direktiv 93/22/EØF, samt at ændre de notifikationsprocedurer, der er omhandlet i disse direktiver.

III. GENNEMGANG AF DEN FÆLLES HOLDNING

1. Udvalget vil få to hovedfunktioner:

- en forskriftsfunktion, idet det skal bistå Kommissionen, når Rådet tillægger denne gennemførelsesbeføjelser i de retsakter, som det vedtager på værdipapirområdet

- en rådgivende funktion, der består i at undersøge, hvorledes direktiverne anvendes, og i at bistå Kommissionen ved udarbejdelsen af nye forslag til retsakter på dette område.

2. Hovedindholdet i Kommissionens oprindelige og ændrede forslag indgår i den fælles holdning, som derudover indeholder en række ændringer, der er anført nedenfor, med henblik på at sikre, at der er sammenhæng med gældende fællesskabsret.

A. Betragtningerne

Bortset fra de ændringer i betragtningerne i Kommissionens ændrede forslag, der følger af ændringerne i den dispositive del, er der foretaget følgende ændringer i betragtningerne i den fælles holdning:

Betragtningerne

- omfatter ikke den første betragtning i Kommissionens ændrede forslag, som Rådet betragter som overflødig

- omfatter en ny tiende betragtning, hvori det er anført, at der er behov for samarbejde mellem Værdipapirudvalget og Det Rådgivende Udvalg for Banklovgivning og Forsikringskomitéen

- omfatter ikke nogen betragtning, hvori der henvises til modus vivendi mellem Europa-Parlamentet, Rådet og Kommissionen vedrørende gennemførelsesforanstaltningerne til retsakter vedtaget efter fremgangsmåden i artikel 189 B i EF-traktaten (1), da Rådet anser en sådan betragtning for at være unødvendig; den fælles holdning omfatter således ikke Europa-Parlamentets ændringsforslag nr. 2.

B. Den dispositive del

For at gøre teksten mere gennemsigtig er ændringerne til direktiv 93/6/EØF og direktiv 93/22/EØF indsat i henholdsvis artikel 1 og 2 i den fælles holdning, ligesom ændringerne er anført i artikelrækkefølgen i det direktiv, som ændres. Artikel 3 og 4 i Kommissionens ændrede forslag er således indsat i henholdsvis artikel 2 og 1 i den fælles holdning.

For at undgå enhver tvivl i juridisk henseende er det i den fælles holdning udtrykkeligt fastsat, at der kun nedsættes ét værdipapirudvalg. Bestemmelserne om nedsættelse af udvalget og om dettes forretningsorden er således indsat i direktiv 93/6/EØF, medens der ikke ved artiklerne vedrørende fremgangsmåden i direktiv 93/22/EØF nedsættes et udvalg, men blot henvises til det udvalg, der er nedsat ved artikel 10a i direktiv 93/6/EØF.

For så nøje som muligt at følge præcedens i forbindelse med Det Rådgivende Udvalg for Banklovgivning, der blev nedsat ved direktiv 77/780/EØF (2), og Forsikringskomitéen, der blev nedsat ved direktiv 91/675/EØF (3), er udvalgsprocedure III, variant b), i Rådets afgørelse 87/373/EØF (4) indsat i teksten til den fælles holdning, ligesom betragtningerne er blevet tilpasset i overensstemmelse hermed. Den fælles holdning omfatter derfor ikke Europa-Parlamentets ændringsforslag nr. 1, 3 og 4, der alle vedrører valget af udvalgsprocedure.

Affattelsen af den nye artikel 10b i direktiv 93/6/EØF og den nye artikel 29b i direktiv 93/22/EØF er bragt i overensstemmelse med den tilsvarende artikel (artikel 3) i direktiv 91/675/EØF, således at det fremhæves, at udvalget har en rådgivende funktion, og den tilsvarende betragtning er blevet ændret i overensstemmelse hermed. På linje med direktiv 91/675/EØF fremgår det ligeledes af den fælles holdning, dvs. i den nye artikel 10a, stk. 2, i direktiv 93/6/EØF, at det nye værdipapirudvalg selv fastsætter sin forretningsorden.

Der er i forhold til Kommissionens ændrede forslag i den fælles holdning tillige tilføjet nogle få tekniske ændringer i artikel 2, nr. 12), femte afsnit, artikel 7, stk. 9, bilag III, punkt 9, og bilag VI, punkt 9, i direktiv 93/6/EØF, som Rådet anser for at være nødvendige som følge af nedsættelsen af Værdipapirudvalget.

Endelig indeholder den fælles holdning en bestemmelse om direktivets ikrafttræden.

IV. KONKLUSIONER

Rådet finder, at alle ændringer i Kommissionens forslag fuldt ud er i overensstemmelse med direktivets formål. For at sikre den størst mulige grad af overensstemmelse med tilsvarende udvalg, der er nedsat inden for de beslægtede sektorer bankvirksomhed og forsikringsvirksomhed er der valgt en anden udvalgsprocedure end den, som Kommissionen har foreslået, ligesom Værdipapirudvalgets rådgivende funktion er fremhævet.

(1) EFT nr. C 293 af 8. 11. 1995, s. 1.

(2) EFT nr. L 322 af 17. 12. 1977, s. 30.

(3) EFT nr. L 374 af 31. 12. 1991, s. 32.

(4) EFT nr. L 197 af 18. 7. 1987, s. 33.